Ketua masyarakat perlu peka arahan kerajaan
SIMUNJAN: Ketua Kampung memainkan peranan penting dalam menyampaikan dasar kerajaan selain membantu memastikan keselamatan penduduk ketika menghadapi pandemik Covid-19. Menurut kenyataan Facebook Unit Komunikasi Awam Sarawak (UKAS), Ahli Dewan Undangan Negeri (ADUN) Simunjan, Awla Dris menggesa masyarakat di peringkat kampung dan juga rumah panjang turut melaksanakan langkah-langkah pencegahan bagi membantu kerajaan mengekang penularan jangkitan Covid-19. “Sehubungan itu, ketua kampung dan Tuai Rumah seharusnya peka dengan arahan yang dikeluarkan oleh kerajaan dari semasa ke semasa dan menyalurkan maklumat itu kepada masyarakat setempat bagi meningkat lagi pematuhan,” katanya pada Majlis Perasmian Taklimat Pemantapan Program ‘Community Policing’ Daerah Simunjan Sabtu lalu. Menurut Awla, pelaksanaan progran tersebut bertujuan memberi kesedaran kepada masyarakat berhubung bahaya ancaman penyakit Civid-19, Pendatang Asing Tanpa Izin (PATI), Rabies, dadah dan pelbagai kegiatan anti-sosial. Jelasnya, antara objektif lain adalah menyarankan masyarakat supaya sentiasa bekerjasama dalam mengambil tindakan segera bagi membendung ancaman serta kegiatan-kegiatan yang boleh memudaratkan masyarakat setempat. Dalam perkembangan lain, sebanyak 44 kampung di Simunjan telah dikenakan arahan Perintah Kawalan Pergerakan Diperketatkan (PKPD) ekoran peningkatan kes positif Covid-19 setakat ini. Sementara itu, Pegawai Daerah Simunjan, Abdul Khalid Manap memaklumkan sebuah Pusat Kuarantin dan Rawatan Covid-19 Berisiko Rendah (PKRC) akan dibuka di Dewan Mesra Simunjan bagi para pesakit Covid-19 tahap 3, 4 dan 5. PKRC ini katanya, diwujudkan bagi menampung semua keperluan yang tidak mencukupi di Samarahan dan Kuching. 
See author's posts
